
Συνέντευξη Τύπου Προέδρου Ελληνικής Οδοντιατρικής Ομοσπονδίας για το 33ο Πανελλήνιο Οδοντιατρικό Συνέδριο
Εκπροσωπώντας το Διοικητικό Συμβούλιο της Ελληνικής Οδοντιατρικής Ομοσπονδίας, σας καλωσορίζω στη σημερινή Συνέντευξη στην οποία θα σας παρουσιάσουμε το 33ο Πανελλήνιο Οδοντιατρικό Συνέδριο που διεξάγεται εφέτος χρονιά στην πρωτεύουσα μας την πόλη των Αθηνών, στους χώρους του ξενοδοχείου Caravel.

Η Οργανωτική Επιτροπή του Συνεδρίου έχει καταβάλει κάθε δυνατή προσπάθεια ώστε το Συνέδριο αυτό, που αποτελεί το πανελλήνιο βήμα του επιστημονικού προβληματισμού της οδοντιατρικής κοινότητας εδώ και 33 συνεχή χρόνια, να ανταποκριθεί στις προσδοκίες των συναδέλφων μας.

Το 33ο Πανελλήνιο Οδοντιατρικό Συνέδριο προετοιμάστηκε σε μια περίοδο κορύφωσης της οικονομικής κρίσης, η οποία ως είναι φυσικό έχει άμεσες επιπτώσεις και στη διοργάνωση μεγάλων επιστημονικών εκδηλώσεων όπως αυτό.


Είναι γεγονός πως όλες αυτές οι δυσκολίες, μας προβλημάτισαν προκειμένου να αποφασίσουμε τη διεξαγωγή του 33ου Π.Ο.Σ.


Όμως η συνέπεια και η πίστη της Ε.Ο.Ο. προς αυτόν τον θεσμό δεν μας επέτρεψαν να έχουμε άλλη επιλογή εκτός απ’ αυτήν της διοργάνωσής του.

Η πραγματοποίησή του παρ’ όλες αυτές τις αντιξοότητες απέδειξε τη δύναμη αυτού του θεσμού τον οποίο ο οδοντιατρικός κόσμος αγκάλιασε και στήριξε τα τελευταία τριάντα χρόνια στα οποία διοργανώνεται ανελλιπώς.

Το Π.Ο.Σ. έχει καθιερωθεί σαν το ετήσιο ραντεβού των οδοντιάτρων όπου συναντιούνται για να ενημερωθούν για τις εξελίξεις της επιστήμης μας και της τεχνολογίας, καθώς και για τα επαγγελματικά μας θέματα που απασχολούν τον Κλάδο μας, αποτελεί επίσης τον τόπο συνάντησης παλιών συμφοιτητών και φίλων, οι οποίο ξαναβρίσκονται, προκειμένου να ανταλλάξουν απόψεις και να συζητήσουν την επικαιρότητα, τις προσδοκίες για το μέλλον και τους προβληματισμούς τους.


Δυστυχώς όμως, σχετικά με τα τελευταία χρόνια έχουν να αναφερθούν μόνο σε εφιαλτικές αναφορές.


Λέξεις όπως, απελευθέρωση επαγγελμάτων, αντικειμενικά κριτήρια, μείωση συντάξεων, αύξηση εισφορών, Ε.Ο.Π.Υ.Υ., φορολογικές επιδρομές, μνημόνιο, Τρόϊκα, έρχονται να υπενθυμίσουν το βαρύ κλίμα που επικρατεί στους συναδέλφους, το οποίο συνθέτει την ατμόσφαιρα που επικρατεί στη χώρα μας.


Το επάγγελμά μας βρίσκεται στην κρισιμότερη καμπή της ιστορικής του διαδρομής.


Τα δεδομένα αλλάζουν καθημερινά, δυστυχώς προς το χειρότερο.

Η Ε.Ο.Ο. εξαντλεί κάθε προσπάθεια, προκειμένου να διατηρήσουμε ακέραιο το αξιακό μας σύστημα και τις δεοντολογικές μας αρχές, να αναβαθμίσουμε το γνωστικό μας εξοπλισμό, να αρθρώσουμε σαφή και ξεκάθαρο λόγο για τα επαγγελματικά μας δικαιώματα, να προασπίσουμε τα δικαιώματα των ασθενών μας, να περιφρουρήσουμε το μέλλον της νέας γενιάς των συναδέλφων μας, ώστε να διαμορφώσουμε την προοπτική μιας αξιοπρεπούς Οδοντιατρικής στην Ελλάδα, η οποία τελευταία πλήττεται.


Έχουμε αποδείξει έμπρακτα στην Πολιτεία ότι είμαστε αξιόπιστοι συνομιλητές, σε όποια προσπάθεια συμβάλλει προς αυτή την κατεύθυνση. Είμαστε όμως και υπολογίσιμοι αντίπαλοί της όταν απειλείται η αξιοπρεπής επιβίωση του κλάδου και όταν επιχειρείται η άλωση του χώρου της υγείας με την επιβολή μέτρων που οδηγούν στον αφανισμό του επαγγελματία οδοντιάτρου.
Το φορολογικό έρχεται και πλήττει τον ελεύθερο επαγγελματία οδοντίατρο με φορομπηχτικές πολιτικές, στις οποίες αδυνατεί σίγουρα εκ των πραγμάτων να ανταποκριθεί.


Η επιδείνωση των οικονομικών του έρχεται σαν φυσικό επακόλουθο, δεδομένου ότι μέσα σ’ αυτή τη συγκυρία με την ισοπεδωτική πολιτική, η μεσαία τάξη η οποία ήταν ο κύριος χρηματοδότης του ιατρείου, υπέστη το σοβαρότερο πλήγμα απ’ όλες τις τάξεις έως το σημείο αφανισμού.


Ως συνέπεια αυτών των παραμέτρων, εκδηλώνεται η στέρηση της δυνατότητας να φροντίσει κανείς την υγεία του.


Η αδυναμία παροχής ασφαλιστικής κάλυψης Οδοντιατρικής προς τους ασφαλισμένους από το Κράτος, αποτέλεσμα των εξευτελιστικών αμοιβών, οι οποίες αναφέρονται στο Π.Δ. του 1993 και οι οποίες μας ανάγκασαν στην καταγγελία των συμβάσεων από το 1990, έρχονται να επιδεινώσουν το βαθύ ρήγμα στα οικονομικά του ιατρείου μας.


Οι συνέπειες αυτών, επιφέρουν αλυσιδωτές αντιδράσεις, δεδομένου ότι λόγω της σοβαρής οικονομικής μείωσης των οικονομικών του ελευθεροεπαγγελματία οδοντιάτρου, υπάρχει αδυναμία καταβολής ασφαλιστικών εισφορών προς τον ασφαλιστικό τους φορέα Ε.Τ.Α.Α., οι οποίες μηδενίζονται απ’ την εγκατάλειψη του επαγγέλματος του οδοντιάτρου ή τη μετανάστευση του, με αποτέλεσμα τη μείωση ασφαλιστικών πόρων στο Ταμείο, τη διασάλευση της σχέσης εργαζόμενου-συνταξιούχου που ήταν 5:1.


Πολύς λόγος και στην επικαιρότητα γίνεται αναφορά στον Ε.Ο.Π.Υ.Υ. και τη συμμετοχή της Οδοντιατρικής στον φορέα.


Η μελετώμενη μεταρρύθμιση της πρωτοβάθμιας υγείας θα επηρεάσει καθοριστικά τη δημόσια υγεία και δεν μπορεί να είναι υπόθεση ξένων  ειδικών, ή μνημονιακών απαιτήσεων, αλλά πρωτίστως ευθύνη της ελληνικής πολιτείας και των εκπροσώπων των εμπλεκομένων εργαζομένων, αλλά και των ιδίων των πολιτών-ασφαλισμένων και όλης της ελληνικής κοινωνίας. Γι αυτό απαιτείται ευρύς σοβαρός δημόσιος διάλογος χωρίς «βιασύνες» και «προχειρότητες» που μπορεί να οδηγήσουν για άλλη μια φορά στην αποτυχία του εγχειρήματος.

Η μετάβαση από το σημερινό καθεστώς στο σχεδιαζόμενο του ενοποιημένου νέου Φορέα δεν θα πρέπει να γίνει με τρόπο που θα βρεθούν εργαζόμενοι άνεργοι, έστω και για μικρό χρονικό διάστημα, ούτε να επηρεαστεί η παροχή υπηρεσιών Υγείας στους ασθενείς και ειδικά των περιφερειακών μονάδων, όπου οι κάτοικοι δεν έχουν πρόσβαση σε νοσοκομεία.

Η Οδοντιατρική θα πρέπει να βρίσκεται ενταγμένη στο σύστημα των υπηρεσιών που θα προσφέρει ο νέος Φορέας στους πολίτες – ασφαλισμένους. Η Υπουργική απόφαση Α3β/οικ./15-3-88 «Περί  παροχής οδοντιατρικής φροντίδας στα Κ.Υ. μη αστικών περιοχών», που περιγράφει πλήρως το πεδίο δράσης της πρωτοβάθμιας οδοντιατρικής φροντίδας (Πρώτες βοήθειες - Αντιμετώπιση οξέων περιστατικών, Πρόληψη - Αγωγή στοματικής υγείας, Πλήρης Πρωτοβάθμια Οδοντιατρική Φροντίδα σε παιδιά ηλικίας έως 18 ετών) στα Κ.Υ. θα πρέπει να αποτελέσει τη βάση των δραστηριοτήτων των Οδοντιατρείων των Κ.Υ. πανελληνίως. Το περαιτέρω φάσμα των προσφερομένων οδοντιατρικών υπηρεσιών του νέου ασφαλιστικού φορέα για όλον τον ασφαλισμένο πληθυσμό θα πρέπει να παρέχεται από ελεύθερους επαγγελματίες οδοντιάτρους μέσω Συλλογικών Συμβάσεων.

Στο άρθρο 1 του Ενιαίου Κανονισμού Παροχών Υγείας του ΕΟΠΥΥ, τόσο του αρχικού Κανονισμού (ΦΕΚ Β΄2456/3.11.2011), όσο και του τροποποιημένου (ΦΕΚ Β΄1233/11.4.2012), αναγράφεται ως βασικός σκοπός του η ισότιμη πρόσβαση όλου του πληθυσμού σε ένα ενιαίο σύστημα παροχής υπηρεσιών υγείας με σκοπό την πρόληψη, διατήρηση, προαγωγή, βελτίωση, αποκατάσταση και προστασία της υγείας του. Ως τέτοια υπηρεσία υγείας καταγράφεται στο ίδιο άρθρο η οδοντιατρική–στοματολογική περίθαλψη, η οποία εξειδικεύεται στο άρθρο 12. Σύμφωνα με τις διατάξεις του άρθρου 12, η οδοντιατρική πρόληψη και περίθαλψη παρέχεται και από οδοντιάτρους της ελεύθερης επιλογής των ασφαλισμένων εντός δικτύου συμβεβλημένων οδοντιατρείων και πολυοδοντιατρείων και στις δομές του οργανισμού.


Πλην όμως και παρόλο που με σαφήνεια ορίζεται ότι παρέχονται και αποζημιώνονται οι οδοντιατρικές υπηρεσίες, στην πραγματικότητα αυτό είναι κενό γράμμα αφού για τους όρους, τον τρόπο, τον έλεγχο, την αξιολόγηση, το οικονομικό ύψος της κάθε παροχής προβλέπεται η έκδοση απόφασης της Διοίκησης του ΕΟΠΥΥ, και καμία μέχρι σήμερα τέτοια απόφαση δεν έχει εκδοθεί.


Για εμάς είναι σαφές, και από την πρόσφατη με αριθ. 40/2.4.2012 λεπτομερή εγκύκλιο της Διεύθυνσης Σχεδιασμού & Ανάπτυξης Υπηρεσιών Υγείας του ΕΟΠΥΥ σχετικά με την οδοντιατρική περίθαλψη δικαιούχων ΕΟΠΥΥ, ότι επιχειρείτο μέσω των 880 περίπου οδοντιάτρων του ΙΚΑ –ΕΤΜ και των Κέντρων Υγείας του ΕΣΥ να εξυπηρετηθούν περί τα 10 εκατομμύρια ασφαλισμένων (ΙΚΑ –ΕΤΑΜ, ΟΑΕΕ, ΟΓΑ, ΟΠΑΔ, ΤΥΔΚΥ, ΕΤΑΑ ΟΙΚΟΣ ΝΑΥΤΟΥ) χωρίς να γίνει προσφυγή στην ελεύθερη επιλογή οδοντιάτρου, με τις καταστροφικές συνέπειες που έχει μία τέτοια απόφαση-πρακτική πρωτίστως για τη δημόσια υγεία και φυσικά για τους χιλιάδες μαχόμενους ελεύθερους επαγγελματίες οδοντιάτρους. Εδώ θα μπορούσαμε να εντάξουμε τους ανασφάλιστους.


Είναι τουλάχιστον απαξίωση προς την Οδοντιατρική και τη στοματική υγεία των Ελλήνων πολιτών τις ημέρες αυτές που δημοσιοποιούνται οι προσπάθειες για τον φορέα, η οδοντιατρική να ευρίσκεται σχεδόν εκτός κάθε συζήτησης.

Η οδοντιατρική περίθαλψη είναι ακριβή. Πουθενά, σε όλες τις χώρες της ελεύθερης οικονομίας δεν παρέχεται εξ ολοκλήρου δωρεάν. Μία απ’ τις προτάσεις της Ελληνικής Οδοντιατρικής Ομοσπονδίας είναι η θέσπιση πάγιας ποσόστωσης επί του συνολικού ετησίου προϋπολογισμού που διατίθεται για ΕΟΠΥΥ και Ε.Σ.Υ. δηλαδή ρήτρα για την Οδοντιατρική στο ύψος του 5% τουλάχιστον υπέρ της οδοντιατρικής περίθαλψης των ασφαλισμένων στα ίδια πλαίσια που ίσχυε παλαιότερα στον ΟΠΑΔ ή κλιμακωτά αρχικά 2,5-3 και συνέχεια.


Ζητούμε ειλικρινή και άμεσο διάλογο για την ένταξη της οδοντιατρικής περίθαλψης στη δημόσια υγεία, με τους κανόνες τους οποίους έχουμε επανειλημμένα προτείνει για ελεύθερη επιλογή οδοντιάτρου, ανακοστολογημένες τιμές οδοντιατρικών πράξεων, συμμετοχή του ασφαλισμένου, αμοιβή κατά πράξη, ίση πρόσβαση στο σύστημα όπως αναφέρεται προηγούμενα.


Έχουμε επίγνωση της δύσκολης θέσης που βρίσκεται η χώρα μας και η οικονομία μας.


Η κοινωνική προσφορά των Οδοντιατρικών Συλλόγων της χώρας με τη δραστηριοποίησή τους σε προγράμματα πρόληψης στα δημοτικά σχολεία, η εκπόνηση από την Ε.Ο.Ο. ΜΟΝΗ της, του επιδημιολογικού χάρτη της χώρας από πλευράς Οδοντιατρικής, οι μελέτες για τις ανισότητες στην πρόσβαση οδοντιατρικής περίθαλψης με όλες τις επιπτώσεις στη γενική υγεία του ατόμου, μας παρέχουν χρήσιμα στοιχεία και μας καταξιώνουν, ώστε να είμαστε αξιόπιστοι συνομιλητές με την Πολιτεία στα θέματα της Οδοντιατρικής.


Στην Οδοντιατρική, η πρόληψη είναι εφικτή και το κέρδος για την οικονομία, την κοινωνία και το άτομο, μεγάλο.


Οι προτάσεις μας είναι σύμφωνες με το λειτουργηματικό χαρακτήρα του επαγγέλματός μας, πρώτα φιλολαϊκές και κατόπιν φιλοϊατρικές.


Έτσι λοιπόν το 33ο Π.Ο.Σ., μας παρέχει την ευκαιρία να παρουσιάσουμε το έργο μας και να αναδείξουμε τα προβλήματά μας και τους στόχους μας.

Κύριος στόχος είναι να αναδείξει την άρρηκτη σχέση και τη συμβολή της στοματικής υγείας στη γενική υγεία του ανθρώπου.

Καθημερινά ανακαλύπτονται δυσάρεστες επιπτώσεις στη γενική υγεία του ανθρώπου που έχουν αφορμή στοματικά νοσήματα, στοιχεία τα οποία έως σήμερα δεν γνωρίζαμε, τα οποία όμως αποδεικνύονται σημαντικά.

Οι επιπτώσεις που έχουν οδοντικές ασθένειες, όπως για παράδειγμα της περιοδοντίτιδας στον καρδιακό μύ και στη λειτουργία του, ή στην αδυναμία ρύθμισης του διαβήτη, καθώς και τον πρόωρο τοκετό, μας οδηγούν σ’ αυτές τις σκέψεις.


Έχει πλέον αποδειχθεί ότι ο σύγχρονος οδοντίατρος πρέπει να λαμβάνει κατά την προπτυχιακή του εκπαίδευση περισσότερες γνώσεις γενικής ιατρικής.

Ως εκ τούτου, τα προγράμματα σπουδών των οδοντιατρικών μας Σχολών θα πρέπει να εμπλουτισθούν με ιατρογενή μαθήματα, ώστε ο όρος «οδοντίατρος» να μη χαρακτηρίζει το γιατρό των σκληρών ιστών του στόματος, που είναι τα δόντια, αλλά το γιατρό που ασχολείται με τη διατήρηση και την αποκατάσταση της υγείας ολόκληρης της στοματικής κοιλότητας, ο οποίος μπορεί να αποκαλείται “γιατρός του στόματος” ή “στοματολόγος”, ή κάτι ανάλογο.

Ως γνωστόν, η οδοντιατρική επιστήμη, όπως όλες οι επιστήμες υγείας, εξελίσσεται ραγδαία και όσον αφορά τα επιστημονικά δεδομένα που αφορούν τον ανθρώπινο οργανισμό, αλλά και όσον αφορά την τεχνολογία, η οποία αποτελεί αναπόσπαστο κομμάτι της εφαρμογής των θεραπευτικών προγραμμάτων.


Θα ήθελα, λοιπόν, να ευχαριστήσω θερμά τον Πρόεδρο της Οργανωτικής Επιτροπής Αναπλ. Καθηγητή κ. Παναγιώτη Λαγουβάρδο, τους Συντονιστές κ. Γεράσιμο Δουβίτσα-Αναπλ. Καθηγητή και Παναγιώτη Βίγλα-Γεν. Γραμματέα της Ε.Ο.Ο., καθώς και όλα τα μέλη της Οργανωτικής Επιτροπής.


Ακόμη, ευχαριστίες οφείλουμε στους εμπόρους των οδοντιατρικών ειδών και εξοπλισμού που κάθε χρόνο πλαισιώνουν με την έκθεσή τους το Συνέδριό μας, στο γραφείο που ανέλαβε την οργάνωση του Συνεδρίου μας στο Ξενοδοχείο DIVANI CARAVEL.


Τέλος, οφείλουμε τις πιο εγκάρδιες ευχαριστίες μας σε όλους εσάς που ανταποκρίνεστε στο κάλεσμά μας και τιμάτε με την παρουσία σας το Συνέδριό μας, νοηματοδοτώντας τις προσπάθειές μας και δίνοντάς μας κουράγιο να συνεχίσουμε με στόχο τη βελτίωση των Συνεδρίων μας, την αναβάθμιση της συνεχιζόμενης εκπαίδευσης και τελικά την επίτευξη της καλύτερης στοματικής υγείας που αξίζει στο λαό μας.


Σας ευχαριστώ πολύ.

